Ovaj dokument sadržava izvješće o procjeni učinka prijedloga višegodišnjeg plana upravljanja kojim su obuhvaćeni pridneni stokovi u Sjevernome moru. Višegodišnji planovi upravljanja pokazali su se vrlo važnima za održivo upravljanje ribolovnim resursima. Uspostavljenim pravilima za iskorištavanje stokova i povezanim mjerama potrebnima za upravljanje ribarstvom u odnosu na određenu ciljanu vrijednost osiguravaju se stabilnost i predvidljivost te iskorištavanje ribljih stokova unutar dogovorenih granica.

Trenutačno je pridneni ribolov u Sjevernome moru uređen dvama planovima upravljanja koji nisu usklađeni s novim ZRP-om uspostavljenim u 2013. novom Osnovnom uredbom (Uredba (EU) br. 1380/2013). Njome su nametnuta pravila koja opterećuju ribare u Sjevernome moru (uglavnom MSP-ovi i mikropoduzetnici). Zahvaćene države članice i dionici još od 2011. traže novi okvir za upravljanje. Rezultati ex post evaluacije planova bili su negativni; osim toga, Osnovnom su uredbom uspostavljena nova pravila, odnosno obveza iskrcavanja svih ulova i upravljanja svim ulovima na održiv način i u skladu s načelom najvišeg održivog prinosa te će biti lakše spriječiti prelov i odbacivanje ulova. No, ako se ne donesu dodatne mjere za ublažavanje negativnih učinaka obveze iskrcavanja u slučaju mješovitog ribolova, Osnovna bi uredba mogla dovesti do nedovoljnog iskorištavanja ribljih stokova odmah nakon stupanja na snagu obveze iskrcavanja za pridneni ribolov u Sjevernome moru te tako ugroziti ekonomsku održivost predmetnih ribarskih poduzeća.

U cilju rješavanja navedenih problema, ova je inicijativa usmjerena na sljedeće: i. smanjiti rizik nedovoljnog ribolova, ii. uspostaviti ciljne vrijednosti raspona ribolovne smrtnosti kao vrijednost FMSY, iii. uspostaviti mjere za zaštitu biomase koje bi bile osnova za pristup koji se temelji na predostrožnosti propisan Osnovnom uredbom, iv. olakšati provedbu obveze iskrcavanja, v. uspostaviti okvir potreban za provedbu regionalizacije u području Sjevernog mora te vi. ukinuti režim broja dana na moru.

Svrha je inicijative donošenje jedinstvenog plana koji bi se primjenjivao na sve pridnene ribolove u Sjevernome moru, čime se osigurava konkretniji i transparentan okvir za postizanje održivog upravljanja ribolovom propisanog Osnovnom uredbom i pojednostavnjenje vrlo složenog zakonodavstva koje je trenutačno na snazi.

Razmatrane su četiri zakonodavne opcije. Dvije opcije („Bez promjene politike na razini EU-a” i „Izmjene postojećih planova upravljanja”) odbačene su na samom početku.

Preostale dvije opcije (prva opcija – upravljanje na temelju Osnovne uredbe i druga opcija – uspostava jedinstvenog višegodišnjeg plana za mješoviti ribolov) detaljno su analizirane. U okviru druge opcije razmatrano je nekoliko dodatnih mogućnosti u pogledu: i. razgraničenja područja, ii. odabira načina za lakše uvođenje obveze iskrcavanja, iii. odabira raspona vrijednosti FMSY , iv. odabira vrsta koje će biti obuhvaćene planom, v. datuma do kojeg se postiže FMSY te vi. razdoblja za oporavak stokova do razina predostrožnosti. Najpovoljnija opcija za prve četiri varijable mogla bi se utvrditi na temelju kvalitativne analize. Dvije preostale varijable ispitane su na temelju kvantitativne analize učinaka, a zatim su te varijable uspoređene s prvom opcijom.

Prednost se daje drugoj opciji (jedinstveni višegodišnji plan za mješoviti ribolov) u okviru koje se vrijednost FMSY postiže najkasnije do 2020., uz brzi oporavak stokova do razina predostrožnosti (u roku od pet godina). Nakon što se postigne vrijednost FMSY za bilo koji određeni stok, iskorištavanje ne bi smjelo premašiti FMSY za taj stok.

Dionici koji su aktivno sudjelovali u javnom savjetovanju predstavnici su ribolovnih organizacija, znanstvenika, nevladinih organizacija za zaštitu okoliša te uprava država članica na koje se plan odnosi. Velika većina dionika i država članica podržava drugu opciju – jedinstveni plan upravljanja mješovitim pridnenim ribolovom u Sjevernome moru. Dionici snažno podupiru tu opciju jer će se novim višegodišnjim planom uspostaviti okvir za fleksibilan, regionalni pristup upravljanju temeljen na rezultatima. Opći je konsenzus da postojeći planovi ne odgovaraju svrsi.

Opcija kojoj se daje prednost (jedinstveni višegodišnji plan za mješoviti pridneni ribolov u Sjevernome moru) znatno je učinkovitija od prve opcije (Osnovna uredba) u pogledu ostvarenja ciljeva inicijative. Za razliku od prve opcije, druga opcija ima pozitivne učinke na okoliš. Druga opcija, isto tako, u prosjeku ima pozitivne ekonomske i socijalne učinke za razliku od prve opcije. Pozitivni učinci još su bolji zahvaljujući odabranim dodatnim mogućnostima „postići vrijednost FMSY najkasnije do 2020.” i „petogodišnje razdoblje brzog oporavka”. Konkretno, rizik izlovljenosti stoka bit će manji, a prosječna biomasa bit će veća. Kada je riječ o ekonomskim učincima, profitabilnost će u prosjeku biti povećana zbog smanjenja promjenjivih troškova i dostupnosti ribolovnih resursa. Kada je riječ o socijalnim učincima, smanjit će se administrativno opterećenje za MSP-ove i očuvati radna mjesta.

Za dodatne mogućnosti kojima se daje prednost, a to su „postići vrijednost FMSY do 2020.” i „petogodišnje razdoblje brzog oporavka” nisu potrebni novi ekonomski i socijalni izdaci.

Poduzetnici koji posluju u sektoru pridenog ribolova i prerade u Sjevernome moru većinom (98 %) su MSP-ovi ili mikropoduzetnici. Postojećim sustavom poduzetnicima i posebno MSP-ovima nameću se znatni ekonomski troškovi; zbog složenih propisa nastaju gubici, ali će ubuduće biti spriječeni (izravna korist od pojednostavnjenja). Održivim iskorištavanjem ostvarit će se veća profitabilnost, a stoga i bolji poslovni rezultati. Ribari će slobodnije odlučivati o mjestu i vremenu ribolova. Svi troškovi provedbe novog ZRP-a prihvatljivi su za financiranje sredstvima iz Europskog fonda za pomorstvo i ribarstvo.

Zakonodavstvo će se pojednostavniti jer će postojeći planovi upravljanja biti povučeni i zamijenjeni samo jednim planom. Sudjelovanje dionika i država članica bit će intenzivnije jer će zahvaljujući novom planu instrument za regionalizaciju koji se temelji na rezultatima postati operativan.

Važno je izvršiti reviziju politike nakon pet godina i to tek nakon pune provedbe obveze iskrcavanja, kako bi se uzeo u obzir mogući učinak na usklađenost odredaba politike i ciljeva ZRP-a.